**ΘΕΜΑ:** Εξέταση δυνατότητας χορήγησης οριακής προθεσμίας

Ημερομηνία υποβολής **: *08/08/2023***

Ερώτηση :

Καλημέρα κ. Παπασταμάτη

Απευθύνομαι σε εσάς εκ μέρους του Δήμου μας σχετικά με ένα έργο μας που βρίσκεται σε εξέλιξη.

* Η διακήρυξη του έργου αναρτήθηκε 23/02/2021 (δηλ. πριν το Ν.4782/2021).
* Μέχρι σήμερα έχει λάβει 5 παρατάσεις και η 5η παράταση έληξε στις 06/08/2023.
* Στις 05/07/2023 υπέβαλε ο ανάδοχος αίτημα παράτασης και στις 21/07/2023 εισηγήθηκε θετικά η Τεχνική Υπηρεσία προς το ΔΣ.

Αλλά λόγω έλλειψης απαρτίας το ΔΣ δεν έχει ακόμα συνεδριάσει ώστε να ληφθεί απόφαση έγκρισης της παράτασης.

Στην περίπτωση αυτή, πρέπει να πάμε

* σε χορήγηση οριακής προθεσμίας ή
* το ΔΣ έχει 3 μήνες (ήτοι 05/07/2023 + 3μηνες = 04/10/2023) περιθώριο να λάβει την απόφαση έγκρισης παράτασης;

Εν τω μεταξύ, οι εργασίες μπορούν να συνεχίζονται κανονικά;

Ευχαριστούμε πολύ - Με εκτίμηση

**ΑΠΑΝΤΗΣΗ**

Σύμφωνα με την παρ. 10 Άρθ. 147 («Προθεσμίες¨) (πρίν την αντικατάστασή του με το άρθρο 66 Ν.4782/2021, ΦΕΚ Α` 36/09.03.2021), *«Η έγκριση των παρατάσεων προθεσμιών γίνεται από την Προϊσταμένη Αρχή, ύστερα από αίτημα του αναδόχου στην Διευθύνουσα Υπηρεσία. Το αίτημα πρέπει να υποβάλλεται τουλάχιστον ένα μήνα πριν από τη λήξη της ισχύουσας συνολικής προθεσμίας περαιώσεως του έργου.* ***Η σχετική απόφαση επί του αιτήματος εκδίδεται από την Προϊσταμένη Αρχή όχι αργότερα από την πάροδο τριών (3) μηνών από την υποβολή του αιτήματος του αναδόχου. Σ****ε περίπτωση έκδοσης της σχετικής απόφασης μετά τη λήξη των αντίστοιχων προθεσμιών επιβάλλονται στα υπαίτια όργανα του φορέα κατασκευής του έργου οι προβλεπόμενες από την παράγραφο 3 του άρθρου 141 πειθαρχικές ποινές».*

**Συνεπώς, ως απάντηση στο ερώτημά σας:**

**Η παράταση**

* **(Α’) Μπορεί να δοθεί (από την Προϊσταμένη Αρχή) σε χρόνο *Αρχή όχι αργότερα από την πάροδο τριών (3) μηνών από την υποβολή του αιτήματος του αναδόχου*  με αναδρομική ισχύ ή**
* **(Β’) (εναλλακτικά, σε περίπτωση άρνησης χορήγησης Προθεσμίας περαίωσης) να δοθεί Παράταση, σε χρόνο ίσο με την Οριακή προθεσμία**

**Γενικές επισημάνσεις περί** **την Οριακή προθεσμία:**

* Η «Οριακή» προθεσμία» δεν ορίζεται με τα συμβατικά τεύχη, αλλά υφίσταται, εκ του νόμου, για κάθε Έργο
* Εφόσον ο ανάδοχος υποβάλλει αίτηση για παράταση της προθεσμίας μέσα στην αρχική συμβατική προθεσμία και για λόγους που δεν οφείλονται στην αποκλειστική του υπαιτιότητα, ως νέα συνολική προθεσμία νοείται πλέον για τον καθορισμό της οριακής προθεσμίας , η αρχική μαζί με την παράταση.
* Η σημασία της έγκειται στο ότι , μέχρι την εξάντλησή της, η Προϊσταμένη Αρχή μπορεί να χορηγεί και αυτεπαγγέλτως παρατάσεις της προθεσμίας, ενώ στην συνέχεια μπορεί να χορηγήσει προθεσμίας μόνο κατόπιν σχετικού αιτήματος του Αναδόχου.
* Η οριακή προθεσμία αρχίζει την επομένη της λήξης της συμβατικής προθεσμίας και ***κατά τη διάρκειά της μπορεί η Προϊσταμένη Αρχή να χορηγεί παρατάσεις,*** κατόπιν εισήγησης της Διευθύνουσας Υπηρεσίας, ***χωρίς αίτηση του αναδόχου.***

**Μετά την πάροδο της οριακής προθεσμίας,**

Α΄. Η σύμβαση διαλύεται, σύμφωνα με το άρθρο 161,

Β΄. εκτός αν συντρέχουν οι προϋποθέσεις της παρ. 8 Άρθ. 147, αν δηλαδή ο ανάδοχος ζητήσει παρά την λήξη της Οριακής Προθεσμίας , παράταση αυτής, η οποία σε κάθε περίπτωση δεν μπορεί να υπερβεί την αρχική συμβατική προθεσμία .

Επομένως δεν μπορούν να δοθούν παρατάσεις για χρόνο ανώτερο της Οριακής Προθεσμίας, και σε μια τέτοια περίπτωση, αν το έργο δεν ολοκληρωθεί, η σύμβαση διαλύεται αυτοδικαίως.

Με εκτίμηση

***ΖΗΣΗΣ ΠΑΠΑΣΤΑΜΑΤΗΣ***

[***dimosies-symvaseis.gr***](http://dimosies-symvaseis.gr/)

email: [***zpapastamatis@gmail.com***](mailto:zpapastamatis@gmail.com)

Τηλ. Επικοινωνίας :*6945558980*